sinarproject/legisdata huggingface dataset:
Pertanyaan 90: TASKA DAN NURSERI KANAK-KANAK
Dewan Undangan Negeri: selangor, Tahun 2020, Sesi 2
Pertanyaan oleh: Y.B. PUAN JUWAIRIYA BINTI ZULKIFLI (N10 BUKIT MELAWATI)
Jawapan oleh: Y.A.B. Dato' Menteri Besar

Y.B. PUAN JUWAIRIYA BINTI ZULKIFLI

Apakah langkah Kerajaan Negeri dalam memberi sokongan kepada para pengusaha taska dan nurseri kanak-kanak yang terjejas akibat pandemik covid19?

Adakah terdapat SOP bagi Taska di rumah atau pengasuh di rumah dalam tempoh PKPP ini?

Y.A.B. Dato' Menteri Besar

a) Kerajaan Negeri turut prihatin terhadap keperluan pengusaha taska yang telah memulakan operasi mereka pada 4 Mei 2020 yang lalu dalam menyediakan perkhidmatan penjagaan dan pengasuhan kanak-kanak kepada golongan ibu bapa yang bekerja di dalam tempoh Perintah Kawalan Pergerakan Pemulihan (PKPP).

Sehubungan itu, Kerajaan Negeri sedang merangka dan mempertimbangkan program bantuan pasca COVID-19 yang bersesuaian dengan peruntukan sedia ada dengan cadangan untuk membekalkan set kelengkapan perlindungan diri (personal protection equipment - PPE) kepada semua pengusaha taska dengan kerjasama anak syarikat Kerajaan Negeri.

Melalui set kelengkapan PPE yang bakal dibekalkan, pengusaha taska dapat membuat persiapan khusus sebelum menerima kemasukan kanak-kanak di taska selaras dengan garis panduan yang telah ditetapkan oleh Majlis Keselamatan Negara (MKN) selain giat melakukan proses pembersihan dan sanitasi menyeluruh di premis masing-masing.

Selain itu, melalui Jabatan Kebajikan Masyarakat (JKM) terdapat dua jenis bantuan telah disalurkan sebagai menzahirkan sokongan kepada pengusaha taska terjejas akibat pandemik COVID-19. Bantuan kepada pengusaha - yang pengusaha TASKA adalah seperti berikut:

i. Bantuan Khas Geran Pengurusan Secara One Off TASKA Komuniti (TASKOM) berjumlah RM5,000 bagi setiap TASKOM.

ii. Bantuan Khas kepada Pengusaha Taska Yang Terkesan Secara Langsung Dengan PKP berjumlah RM5,000 bagi TASKA Institusi dan TASKA Tempat Kerja serta RM1,500 bagi TASKA Di Rumah. (Sumber : Jabatan Kebajikan Masyarakat Negeri Selangor)

b) Untuk makluman Ahli-Ahli Yang Berhormat, Kementerian Pembangunan Wanita, Keluarga dan Masyarakat dengan kerjasama Kementerian Kesihatan Malaysia telah mengeluarkan Panduan Pencegahan Penularan COVID-19 Pasca Perintah Kawalan Pergerakan Bagi Keselamatan Warga Taman Asuhan Kanak-Kanak pada 4 Mei 2020. Garis panduan ini adalah perlu dipatuhi oleh semua TASKA termasuk TASKA Di Rumah sebagai langkah berjaga-jaga bagi membendung penyebaran wabak COVID-19.

(Sumber : Jabatan Kebajikan Masyarakat Negeri Selangor)